TSF งานงอก! กทม.ฟ้องแย้งเรียกค่าเสียหายพันล้าน คดียกเลิกสัญญาติดตั้งโฆษณาป้ายรถเมล์
TSF งานงอก! กทม.ฟ้องแย้งต่อศาลปกครองกลางเรียกค่าเสียหายพันล้านกรณีขอยกเลิกสัญญาติดตั้งป้ายโฆษณาศาลาที่พักผู้โดยสาร
18 ม.ค. 2561

บริษัท ทรีซิกตี้ไฟว์ จำกัด (มหาชน) หรือ TSF ระบุว่า ตามที่บริษัทได้ยื่นฟ้องกรุงเทพมหานคร (กทม.) ต่อศาลปกครองกลางเป็นคดีหมายเลขดำที่ 250/2559 เพื่อเรียกร้องค่าเสียหาย จำนวนรวม 965.84 ล้านบาท จากการที่บริษัทขาดรายได้ เนื่องจากคำสั่งระงับการติดตั้งป้ายโฆษณาภายใต้สัญญาให้สิทธิเอกชนดูแลบำรุงรักษาศาลาที่พักผู้โดยสารรถประจำทาง กลุ่ม A และกลุ่ม C ของกทม. และคดีหมายเลขดำที่ 476/2559 เพื่อเรียกร้องค่าเสียหาย จำนวนรวม 388.97 ล้านบาท จากการที่กทม. ส่งมอบทรัพย์สินชำรุดบกพร่องให้แก่บริษัทนั้น
ต่อมากทม.ก็ได้ยื่นคำฟ้องลงวันที่ 29 พ.ย.60 ต่อศาลปกครองกลาง เป็นคดีหมายเลขดำที่ 1869/2560 เพื่อเรียกค่าเสียหายและค่าปรับจากการที่บริษัทขอยกเลิกสัญญากลุ่ม A และ กลุ่ม C ทั้งสองฉบับ เป็นจำนวน 1.07 พันล้านบาท โดยบริษัทได้รับเมื่อวันที่ 4 ม.ค.61 แต่เนื่องจากเป็นเรื่องที่มีความสำคัญ ต้องแจ้งและผ่านการพิจารณาของคณะกรรมการ บริษัทจึงได้แจ้งข้อมูลเผยแพร่ต่อตลาดหลักทรัพย์ฯในลำดับต่อมา
ทั้งนี้ บริษัท สำนักงานกฎหมายสากล สยามพรีเมียร์ จำกัด ซึ่งเป็นสำนักกฎหมายที่ได้รับมอบหมายจากบริษัท อยู่ในระหว่างดำเนินการขอรวมการพิจารณาและพิพากษาคดีของกทม.ดังกล่าว เข้ากับคดีหมายเลขดำที่ 250/2559 ของบริษัท เนื่องจากมีประเด็นและพยานหลักฐานต่าง ๆ สอดคล้องและเป็นไปในทิศทางเดียวกัน
ขณะที่จากการตรวจสอบข้อมูลของ “ผู้สื่อข่าว” พบว่า ผลประกอบการของ TSF ที่ผ่านมายังคงประสบผลขาดทุนสุทธิอย่างต่อเนื่องนับตั้งแต่ปี 2557 ล่าสุด ผลการดำเนินงานงวด 9 เดือนของปี 2560 ขาดทุนสุทธิ 189.76 ล้านบาท ซึ่งหากในคดีดังกล่าวบริษัทฯเป็นฝ่ายแพ้และจะต้องจ่ายค่าเสียหายให้กับ กทม.คาดว่าจะส่งผลกระทบต่อธุรกิจอย่างมีนัยสำคัญ
อย่างไรก็ตามหากมีความคืบหน้าในประเด็นดังกล่าว “ข่าวหุ้นธุรกิจออนไลน์” จะรายงานให้ทราบในครั้งต่อไป